《金缕曲·金陵乡试第九回，感赋。寄幽贞馆》
清代·邹韬

老大功名冷。莽天涯、此生剩有，萧萧双鬓。廿载词场空角逐，狂气消除殆尽。

况正是、藩邦告警。投笔请缨何处是，卧蓬茅、血泪和愁迸。

钟子沓，相如病。

文章底事同争竞。漫登场、蹇驴出郭，扁舟坐稳。万顷荷花香世界，一片奁开明镜。

看烟外、斜阳欲暝。回忆深闺临别语，逐秋风、忍负双肩并。

应自笑，江南俊。